Document ID: 32008D0641

A BIZOTTSÁG HATÁROZATA
(2008. július 31.)
a 2003/858/EK határozat és a 2006/656/EK határozattól való eltérésről, valamint a Malajziából származó bizonyos élőhal és akvakultúra-termék szállítmányok Közösségbe történő behozatalának felfüggesztéséről
(az értesítés a C(2008) 3849. számú dokumentummal történt)
(EGT-vonatkozású szöveg)
(2008/641/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (1) bekezdésének első francia bekezdésére és a 18. cikk (6) bekezdésére,
mivel:
(1)
A tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló 1991. január 28-i 91/67/EGK tanácsi irányelv (2) állapítja meg az akvakultúrából származó állatok és termékek harmadik országokból a Közösségbe irányuló importjának szabályait. Az irányelv előírja, hogy a tenyésztett víziállatoknak és az akvakultúra-termékeknek meg kell felelniük az említett irányelvben meghatározott bizonyos feltételeknek, és az irányelv rendelkezéseivel összhangban felállított lista országaiból vagy annak egy részéből kell jönniük.
(2)
Az élő halak, ezek ikrája és ivarsejtjei, valamint az emberi fogyasztásra szánt élő tenyésztett halak és az azokból származó termékek behozatalához szükséges állat-egészségügyi feltételek és a bizonyítványok kiállítására vonatkozó követelmények megállapításáról szóló, 2003. november 21-i 2003/858/EK bizottsági határozat (3) meghatározza a tenyésztett halak és az azokból származó termékek harmadik országokból a Közösségbe történő behozatalának különleges állat-egészségügyi feltételeit. Az irányelv felsorolja továbbá azokat a területeket, amelyekről az onnan származó bizonyos élőhal fajták, ikrájuk és ivarsejtjeik Közösségbe történő behozatala engedélyezett.
(3)
A díszhalak behozatalához szükséges állat-egészségügyi feltételek és a bizonyítványok kiállítására vonatkozó követelmények megállapításáról szóló 2006. szeptember 20-i 2006/656/EK bizottsági határozat (4) meghatározza a díszhalak Közösségbe történő importjára vonatkozó harmonizált állat-egészségügyi feltételeket. Az említett irányelv felsorolja továbbá azokat a területeket, amelyekről az onnan származó bizonyos díszhalak Közösségbe történő behozatala engedélyezett.
(4)
A 2003/858/EK határozat Malajziát az olyan harmadik országok között sorolja fel, amelyekből az onnan származó Cyprinidae (pontyfélék) családjába tartozó élő halak, ezek ikrája és ivarsejtjei, valamint a bérhorgászati terület újranépesítésére szánt, a szóban forgó családból származó akvakultúra eredetű élő halak, ezek ikrája és ivarsejtjei Közösségbe történő behozatala engedélyezett.
(5)
A 2006/656/EK határozat szerint bizonyos Malajziából származó díszhalak Közösségbe történő behozatala engedélyezett. A Cyprinidae (pontyfélék) családjába tartozó halak az említett határozat hatálya alá esnek.
(6)
A Malajziában tett közösségi ellenőrző látogatás eredményeként komoly hiányosságokat tártak fel az akvakultúra-gazdaságok nyilvántartása, a betegségek bejelentése, valamint a hivatalos állategészségügyi ellenőrzések tekintetében a tenyésztett víziállatok és díszhalak tenyésztési lánca teljes folyamata során. Az említett hiányosságok betegségek elterjedéséhez vezethetnek, ezáltal komoly veszélyt jelentenek a közösségi állategészségügyre. Az említett ellenőrzés során a malajziai illetékes hatóságok részéről történő megfelelő állat-egészségügyi ellenőrzések elmulasztását is feltárták, amely valószínűleg növeli az állat-egészségügyi kockázatot.
(7)
Ezért a Malajziából származó, Cyprinidae (pontyfélék) családjába tartozó, tenyésztésre szánt élő halak, azok ikrája és ivarsejtjei, és a horgásztavak újratelepítésére szánt, Cyprinidae családjába tartozó, élő tenyésztett halak, azok ikrája és ivarsejtjei, valamint az említett családba tartozó egyes díszhalak behozatalát azonnal fel kell függeszteni. Mivel a többi, Malajziából behozott trópusi díszhal nem érzékeny a járványos vérképzőszervi elhalásra (EHN), a lazacok fertőző vérszegénységére (ISA), a pisztrángok vírusos vérfertőzésére (VHS), a pisztrángfélék fertőző vérképzőszervi elhalására (IHN), a pontyfélék tavaszi virémiája (SVC), a bakteriális vesebetegségre (BKD), a fertőző hasnyálmirigy-elhalásra (IPN), a koi herpesz vírusra (KHV), és a Gyrodactylus salaris-szal történő fertőzésre, ezért a trópusi díszhalak behozatalának felfüggesztésére nincs szükség.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/858/EK határozat 3. cikke (1) és (2) bekezdésétől és a 2006/656/EK határozat 3. és 4 cikkétől eltérően a tagállamok felfüggesztik a területükre irányuló, Malajziából származó alábbi, a Cyprinidae (pontyfélék) családjába tartozó halszállítmányok, azok ikrájának és ivarsejtjeinek behozatalát:
a)
tenyésztésre szánt élőhalszállítmányok;
b)
a horgásztavak újratelepítésére szánt tenyésztett élőhalszállítmányok; és
c)
a Cyprinidae (pontyfélék) családjába tartozó fajok közül a következőket tartalmazó díszhalszállítmányok: Carassius auratus (ezüstkárász), Ctenopharyngodon idellus (amur), Cyprinus carpio (ponty), Hypophthalmichthys molitrix (fehér busa), Aristichthys nobilis (pettyes busa), Carassius carassius (kárász) és Tinca tinca (compó).
2. cikk
A határozat alkalmazásakor felmerülő valamennyi költség a címzettet vagy annak meghatalmazottját terheli.
3. cikk
Ezt a határozatot 2008. augusztus 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2008. július 31-én.

Labels: 0
3
6
18
15